Predkladacia správa

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, predkladá Ministerstvo zdravotníctva Slovenskej republiky ako iniciatívny materiál.
Na základe transpozície smernice Európskej únie sa upravujú ustanovenia v súvislosti s činnosťou tkanivových zariadení, pričom sa vypúšťa biobanka z druhov zdravotníckych zariadení, a to vzhľadom na skutočnosť, že tieto činnosti podľa smernice vykonáva tkanivové zariadenie. Taktiež sa ustanovuje systém kvality a bezpečnosti pre poskytovateľa, ktorý prevádzkuje tkanivové zariadenie. Rozširujú sa podmienky na výkon zdravotníckeho povolania vo vzťahu k absolvovaniu vzdelania zdravotníckych pracovníkov o protikorupčnom správaní.
Upravujú sa aj niektoré povinnosti poskytovateľov ústavnej zdravotnej starostlivosti a povinnosti poskytovateľov tkanivových zariadení a sankcie za ich porušenie. 
Pre administratívnu náročnosť platnej úpravy a potrebu požiadaviek aplikačnej praxe využívať medzinárodnú klasifikáciu chorôb v elektronickej podobe sa ustanovuje, že medzinárodnú klasifikáciu chorôb uverejňuje Ministerstvo zdravotníctva Slovenskej republiky na svojom webovom sídle.
Navrhovanou úpravou sa odstraňujú transpozičné nedostatky súvisiace s povinnou transpozíciou Smernice 2004/23/ES Európskeho parlamentu a Rady ustanovujúcou normy kvality a bezpečnosti pri darovaní, odoberaní, testovaní, spracovávaní, konzervovaní, skladovaní a distribúcii ľudských tkanív a buniek. Ide o výkon inšpekcie tkanivových zariadení a prenesenie kompetencií z Ministerstva zdravotníctva Slovenskej republiky na Národnú transplantačnú organizáciu. 
 Predmetom návrhu je aj riešenie poskytovania zdravotnej starostlivosti pri udalostiach s hromadným postihnutím osôb a s tým súvisiacimi povinnosťami Operačného strediska a ambulancií záchrannej zdravotnej služby. Navrhovanou úpravou sa precizujú ustanovenia v súvislosti s udalosťou s hromadným postihnutím osôb, ktorá vychádza z potreby presnejšieho zadefinovania tohto pojmu. Pre všetky posádky záchrannej zdravotnej služby sa v súvislosti s udalosťou s hromadným postihnutím osôb ustanovuje povinnosť dodržiavať pokyny veliteľa zdravotníckeho zásahu a absolvovať odbornú prípravu zameranú na udalosti s hromadným postihnutím osôb, čo zabezpečí jednotný postup všetkých ambulancií záchrannej zdravotnej služby v takejto situácii. 
Návrhom sa precizuje, ktorí poskytovatelia ústavnej zdravotnej starostlivosti majú mať vypracovaný traumatologický plán na zabezpečenie poskytovania kvalitnej a bezpečnej zdravotnej starostlivosti pri udalostiach s hromadným postihnutím osôb. 
Predmetom úpravy je aj stanovenie minimálnej výšky základnej zložky mzdy pre definovanú skupinu zdravotníckych pracovníkov pracujúcich v zdravotníckych zariadeniach podľa § 7 ods. 2 písm. c), odseku 3 písm. a) prvého až tretieho bodu, písmena b) až g) a odseku 4 zákona o poskytovateľoch u poskytovateľa zdravotnej starostlivosti, ktorý je príspevkovou organizáciou v pôsobnosti Ministerstva zdravotníctva Slovenskej republiky, štátnym podnikom v zakladateľskej pôsobnosti Ministerstva zdravotníctva Slovenskej republiky alebo obchodnou spoločnosťou v zakladateľskej pôsobnosti Ministerstva zdravotníctva Slovenskej republiky, v ktorej má štát 100-percentnú majetkovú účasť.
Návrh zákona bol predmetom medzirezortného pripomienkového konania v dňoch od 6. júla do 24. júla 2015. Akceptované pripomienky sú v predloženom návrhu zapracované. Pripomienkujúce orgány, ktoré nezaslali pripomienky ani ku dňu, kedy boli práce na návrhu zákona pred jeho predložením vláde ukončené, sú uvedené vo vyhodnotení pripomienkového konania, ktoré je súčasťou predloženého materiálu. Rozpor v súvislosti so zásadnými pripomienkami uplatnenými Ministerstvom financií Slovenskej republiky, Ministerstvom obrany Slovenskej republiky, Ministerstvom vnútra Slovenskej republiky, Ministerstvom školstva, vedy výskumu a športu Slovenskej republiky, Asociáciou zamestnávateľských zväzov a združení Slovenskej republiky, Konfederáciou odborových zväzov Slovenskej republiky a v súvislosti s hromadnou pripomienkou verejnosti sa v rámci rozporového konania nepodarilo odstrániť.   
S predloženým návrhom zákona upravujúcim odmeňovanie zdravotníckych pracovníkov vyjadrili zásadný nesúhlas aj Slovenská komora medicínsko-technických pracovníkov, Slovenská komora fyzioterapeutov, Slovenská komora sestier a pôrodných asistentiek, Slovenská komora zdravotníckych záchranárov, Slovenská lekárnická komora, Union zdravotná poisťovňa, a.s., DÔVERA zdravotná poisťovňa, a. s. a Žilinský samosprávny kraj.
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná a s právnymi predpismi Európskej únie.
Návrh zákona má negatívny dopad na rozpočet verejnej správy a na podnikateľské prostredie, má pozitívne sociálne vplyvy a  vplyvy na informatizáciu spoločnosti. Nemá vplyv na životné prostredie.
Nadobudnutie účinnosti v nadväznosti na dĺžku legislatívneho procesu sa navrhuje od 1. januára 2016, nadobudnutie účinnosti § 79 ods. 1 písm. zy) zákona č. 578/2004 Z. z. sa navrhuje od 1. júla 2017 a nadobudnutie účinnosti navýšeného koeficientu základnej zložky mzdy pre farmaceuta, zdravotníckeho laboranta, rádiologického technika, farmaceutického laboranta, fyzika a laboratórneho diagnostika, ako aj podmienka absolvovania vzdelávania o protikorupčnom správaní zdravotníckych pracovníkov sa navrhuje od 1. januára 2018.